ଭଦ୍ରକ,ଏପ୍ରିଲ ୨୮(ଲୋକାଲ ୱାୟାର): ଭଦ୍ରକ ଜିଲ୍ଲାରେ ମଙ୍ଗଳବାର ଆଉ ୩ ଜଣ ନୂଆ କରୋନା ଆକ୍ରାନ୍ତ ଚିହ୍ନଟ ହେବା ପରେ ପ୍ରଶାସନ ୩ଟି ପଞ୍ଚାୟତକୁ କଣ୍ଟେନମେଣ୍ଟ ଜୋନ୍ (ଆବଦ୍ଧାଞ୍ଚଳ) ଭାବେ ଘୋଷଣା କରି ସିଲ୍ କରିଥିବା ଅଧିକାରୀ କହିଛନ୍ତି ।
ସିଲ୍ କରାଯାଇଥିବା ପଞ୍ଚାୟତ ତିନୋଟି ହେଲା ବାସୁଦେବପୁର ବ୍ଲକର ଚୂଡ଼ାମଣି ଓ କିସମତ୍ କୃଷ୍ଣପୁର ଏବଂ ବନ୍ତ ବ୍ଲକର ଚାରିଗାଁ ପଞ୍ଚାୟତ ।
ସରକାରୀ/ ବେସରକାରୀ କାର୍ଯ୍ୟାଳୟ ଗୁଡ଼ିକ ମଧ୍ୟ ବନ୍ଦ ରହିବ । ସ୍ୱାସ୍ଥ୍ୟକର୍ମୀମାନେ ଘରକୁ ଘର ବୁଲି ଲୋକଙ୍କ ସ୍ୱାସ୍ଥ୍ୟ ପରୀକ୍ଷା କରିବା ସହ ସେମାନଙ୍କ ସମ୍ପର୍କରେ ତଥ୍ୟ ସଂଗ୍ରହ କରିବେ ।
ତେବେ ଏହି ଆବଦ୍ଧାଞ୍ଚଳରେ ଲୋକମାନଙ୍କୁ ଅତ୍ୟାବଶ୍ୟକ ସାମଗ୍ରୀ ଯୋଗାଇ ଦେବାକୁ ଜିଲ୍ଲା ପ୍ରଶାସନ ସ୍ୱତନ୍ତ୍ର ଭାବେ ଅଧିକାରୀମାନଙ୍କୁ ଦାୟିତ୍ୱ ପ୍ରଦାନ କରିଛି ।
ଗତ ୨୪ ରୁ ୨୬ ତାରିଖ ଜିଲ୍ଲାବ୍ୟାପୀ ୬୦ ଘଣ୍ଟା ସଟ୍ ଡାଉନ ହୋଇଥିବା ବେଳେ ସମସ୍ତ ବ୍ଲକରେ ବାହାର ରାଜ୍ୟରୁ ଆସିଥିବା ଲୋକଙ୍କ ତଥ୍ୟ ଓ ନମୁନା ସଂଗ୍ରହ କରାଯାଇଥିଲା ।
ସମସ୍ତଙ୍କର ପଶ୍ଚିମବଙ୍ଗ ଲିଙ୍କ୍ ରହିଛି । ୩୨ଟି ପଞ୍ଚାୟତରେ ୧୦ ଜଣରୁ ଅଧିକ ଲେଖାଏଁ ଲୋକଙ୍କୁ ଚିହ୍ନଟ କରାଯାଇଛି, ଯେଉଁମାନଙ୍କର କି ପଶ୍ଚିମବଙ୍ଗ ଲିଙ୍କ୍ ରହିଛି ।
ଉଲ୍ଲେଖଯୋଗ୍ୟ, ଭଦ୍ରକ ଜିଲ୍ଲାରେ ଏ ପର୍ଯ୍ୟନ୍ତ ୧୯ ଜଣ କରୋନା ଆକ୍ରାନ୍ତ ଚିହ୍ନଟ ହୋଇଥିବା ବେଳେ ସେମାନଙ୍କ ମଧ୍ୟରୁ ୨ ଜଣ ସୁସ୍ଥ ହୋଇ ଯାଇଛନ୍ତି ଏବଂ ଅନ୍ୟମାନେ ଡାକ୍ତରଖାନାରେ ଚିକିତ୍ସିତ ହେଉଛନ୍ତି ।
